Andolin Eguzkitza

Andolin Eguzkitza Bilbao (Santurtzi, Bizkaia, 1953ko abenduaren 6a- Bilbo, 2004ko martxoaren 24a) idazle eta Euskal Filologiaren fakultatean irakaslea eta Euskaltzaindiko kidea izan zen, Ezkerraldeko lehenengoa.

Euskaltzain oso izendatu zutenean, honako hau esan zuen: “Eta eskerrak emateko ordu honetan zelan ahantz Juan Anjel Etxebarria, gerra osteko lehenengo santurtziar euskaldun eta euskaltzalea, idazlea eta irakaslea, euskararen suak eraginda sufrimenduz hornituriko bizitza eskaini ziona Euskal Herriari. Izan bedi gomuta hau harenganako justizia egiten hasteko lehen pausoa!”

Bestela, Euskal Idazleen Elkartearen presidente izendatu zuten 1997an, eta kargu hartan egon zen 2001 arte.

Langile porrokatua, euskalkiak eta beste hizkuntza batzuk ere ikasi zituen, tartean katalana.

Halaber, Aralar alderdi politikoko kide eta bultzatzailea izan zen.

Bat-bateko heriotzak gazte harrapatu zuen 2004an, 50 urte besterik ez zuela, bizileku zeukan Bilbon, Basurtuko ospitalean bihotzekoak jota.

 Bizitza 
Aita Antolin erandiotarra eta ama Celsa portugaletetarra biak Santurtziko ikastola sortu zuen taldekideen artean egon ziren.  Bilboko Eskolapioetan ikasi ondoren Deustuko Unibertsitatean Filologia Erromanikoan lizentziatu zen 1975ean, eta, ondoren, Salamancara joan zen ikasketak jarraitzera, Koldo Mitxelenagandik ikasteko. Ondoren, bi urte eman zituen Koloniako Unibertsitateko Hizkuntzalaritza Institutuan. 1980an Hizkuntzalaritza Orokorreko Irakaslea izatea lortu zuen Iowako Unibertsitatean. Bere hurrengo helburua doktoretza lortzea izan zen, 1986an Kaliforniako Unibertsitatean (UCLA) lortu zuena, Los Angelesen. Bere tesiaren izenburua Topics on the Syntax of Basque and Romance izan zen (Euskara eta Erromantzearen sintaxiaren inguruko zenbait aztergai).

12 urte kanpoan eman ondoren, Deustuko Unibertsitatean hasi zen irakasle lanetan lehenik, eta Euskal Herriko Unibertsitatean ondoren. 2003ko irailean Hizkuntzalaritza Orokorra eta Tipologia katedra lortu zuen EHUn.

Euskal Idazleen Elkarteko zuzendaritzako kide izan zen 1995tik 1997ra bitartean eta ondoren elkartearen buru 2002ra arte. Tere Irastortzari pasa zion kargua.

Eusko Jaurlaritzaren Euskararen Aholku Batzordeko kide izan zen 1997tik 2002ra arte.

 Euskaltzaindia 
1991tik euskaltzain urgazlea zela 2001ean euskaltzain izendatu zuen Euskaltzaindiak, eta sarrera-hitzaldia Santurtzin bertan aurkeztu zuen Euskaltzaindiaren batzar berezian 2002ko otsailaren 23an. Euskaltzainak Bilbotik itsasontziz joan ziren eta han izan zituzten zain hiriko alkate Javier Cruz eta Eguskitza bera. Ondoren, Santurtziko udaletxean, Xalotasunaren laudorioa izenburuko hitzaldia eman zuen Eguskitzak. Xabier Kintanak Bilbotik Santurtzira hitzaldiarekin erantzun zion. Jean Haritxelhar euskaltzainburuak ere hitz egin zuen eta domina eta izendapen-agiria eman zion idazleari.

1986tik Euskaltzaindiaren Gramatika batzordeko kide izandakoa zen eta 1995etik aurrera Exonomastika eta Azkue Biblioteka batzordeetakoa ere bai. Gero Exonomastika (2002-2003) eta Dialektologia (2003-2004) batzordeetako buru izendatuko zuten.

 Udako Euskal Unibertsitateko kidea 
UEUko kide historikoa zen eta parte hartu zuen sorreratik. 1974-75 urteetan zuzendaritzako kidea izan zen Manex Goienetxe eta Joseba Agirreazkuenagarekin.

Esaterako, 1976an bertan bi hitzaldi eman zituen:

 Euskal Fonologia eta transkribaketa fonetikoa.
 Teatrogintzako teknikaz. Teatrogilearen zeregina. Joseba Irazuren lana.

Eta 1979an beste bi hauek:

 Europako estrukturalismoa, Pragako Eskola eta Funtzionalismoa.
 "Haur besoetakoa"-ren hizkuntz azterketa.

 Lanak 
 Eleberriak 
 "Lehen orenean" 1979, Elkar.
 "Urkidian zehar" 1987, Pamiela.
 "Herioaren itzalpeetan" 1998, Txalaparta.

 Olerkiak 
 "Orhiko mendirantz urratsez urrats" 1986, Pamiela.
 "Mila urte igaro eta, ura bere bidean" 1993, Susa.
 "Arimaren ondoko ezkien artetik ibilki". 2004, Susa.

 Antologia 
  / euskaraz: "Quan plou en les entranyes / Erraietan barrena euria egiten digunean" 2001, Brosquil.

 Hizkuntzalaritza 

 Euskal gramatika lehen urratsak. VI, (Mendeko perpausak-2, baldintzazkoak, denborazkoak, helburuzkoak, kausazkoak, kontzesiozkoak eta moduzkoak, 2005

 Hizkuntzalaritza orokorra: arazoak eta ikuspegiak. Maitena Etxebarria Arostegi-rekin. UPV/EHU 2004.
 Euskalkien lekua literaturan Mendebalde Kultur Alkartea 1999 ISBN 84-605-9000-3
 Euskal gramatika : Lehen Urratsak. Euskaltzaindia 1991 Institución Príncipe de Viana ISBN 84-235-0687-8
 Euskal sintaxiaz Instituto Labayru Ikastegia 1991 ISBN 84-86833-41-8
 Geografi datutegia. Geografi-izen arrotzen ortografia eta ortoepia finkatzeko ... UPV/EHU 1991. ISBN 978-84-7585-352-9 .
 Euskal gramatika : lehen urratsak-III. (Lokailuak). Euskaltzaindia, Gramatika Batzordea 1990

 Saiakera eta ikerketa-lanak aldizkarietan 

 Hainbat aldizkaritan kolaboratu zuen, besteak beste hauetan: Egan, Pott Bandaren Praka, Xaguxarra, Elhuyar, Saioak, Anaitasuna, Zeruko Argia, Euskaldunon Egunkaria, Berria, Jakin, Hegats, Maiatz, Pamiela, Zintzhilik, Susa, Mazantini, Zehatz, Zutabe, ASJU, Bidebarrieta, Ele, Euskera, Fontes Linguae Vasconum, Hizpide, Karmel, Gogo eta RIEV.

Inguma datu-basean Eguskitzaren 106 dokumentu jaso dira, horien artean 35 artikulu, 13 liburu, eta 32 hitzaldi.

 Errekonozimenduak 

 Santurtziko udalak 2006an Andolin Eguzkitza izena jarri zion parke bati, Eguzkitza irudikatzen duen brontzezko busto batekin dago bertan.
 2005. urteko 14. Korrikan (Orreaga-Bilbo) Andolin Eguzkitza izan zen pertsona omendua eta berea izan zen lekukoaren mezua.thumb|Andolin Eguzkitza hizkuntzalariaren omenezko parkea Santurtzin

Gazte hil zela, laster zenbait liburu argitaratu ziren bere omenez. Horien artean hauek daude:

 Sarriugarte Irigoien, Iñaki (2015) «Andolin Eguzkitza Bilbao: esperantzatik zoriontasunera, olerkiz olerki» KARMEL (289): 3–23 ISSN 1132-2357
 Fernandez Fernandez, Beatriz; Laka Mugarza, Itziar (2006) Andolin gogoan. Essays in honour of Professor Eguzkitza UPV/EHU arg ISBN 978-84-8373-890-0
 Kintana, Xabier, 1946- (2004) Andolin Eguzkitza (1953-2004) (1. [argit.]. argitaraldia) Eusko Jaurlaritzaren Argitalpen Zerbitzu Nagusia ISBN 84-457-2191-7
 Kintana, Xabier (2004) «Andolin Eguzkitzaz (1953-2004)» EUSKERA (49): 579–585 ISSN 0210-1564
 Katea ez da eten. Andolini: euskaraz eta plazerez. Santurtziko Udala D.L. 2008 ISBN 978-84-922910-1-4 

 Erreferentziak 

 Ikus, gainera 
 Bizkaiko idazleen zerrenda.

 Kanpo loturak 
 Literaturaren Zubitegian
 Andolin Eguzkitzaren gaineko 21 albiste Euskaldunon Egunkariaren hemerotekan
 Andolin Eguzkitza. Bilbaopedia, Antton Ugarte.
 Andolin Eguzkitzak Anaiatsuna aldizkarian idatzitako 35 artikuluak

Kategoria:Bizkaiko idazleak
Kategoria:Euskaltzainak
Kategoria:Santurtziarrak
Kategoria:Euskal Herriko Unibertsitateko irakasleak
Kategoria:Deustuko Unibertsitateko irakasleak
Kategoria:Udako Euskal Unibertsitatea
Kategoria:Bilbon hildakoak